“เชียงใหม่” วิกฤตหนัก อันดับ 1 อากาศแย่สุดในโลก
เชียงใหม่ มีค่ามลพิษทางอากาศ (AQI) สูงสุด 192 ติดอันดับ 1 ของโลก-เชียงรายฝุ่น PM2.5 เกินมาตรฐาน หนักสุดในต.เวียงพางคำ อ.แม่สาย สูงถึง 537 ไมโครกรัมต่อลูกบาศก์เมตร
เชียงใหม่ มีค่ามลพิษทางอากาศ (AQI) สูงสุด 192 ติดอันดับ 1 ของโลก-เชียงรายฝุ่น PM2.5 เกินมาตรฐาน หนักสุดในต.เวียงพางคำ อ.แม่สาย สูงถึง 537 ไมโครกรัมต่อลูกบาศก์เมตร
27 มี.ค. 2566

ผู้สื่อข่าวรายงานว่า เว็บไซต์ Air4thai จัดอันดับคุณภาพอากาศของเมืองที่มีค่ามลพิษทางอากาศ (AQI) สูงสุด ณ เวลา 08.00 น.วันนี้ คือ เชียงใหม่ ประเทศไทย ค่า AQI สูงสุดอยู่ที่ 192 รองลงมา คือ เมืองลาฮอร์ ประเทศปากีสถาน ค่า AQI อยู่ที่ 171 และ กรุงเดลี ประเทศอินเดีย ค่า AQI อยู่ที่ 170
ทั้งนี้ ค่า AQI หรือดัชนีคุณภาพอากาศ จะเป็นการวัดค่าความเข้มข้นของสารมลพิษทางอากาศ 6 ชนิด ได้แก่ 1.ฝุ่นละอองขนาดไม่เกิน 2.5 ไมครอน (PM2.5) 2.ฝุ่นละอองขนาดไม่เกิน 10 ไมครอน (PM10) 3.ก๊าซโอโซน (O3) 4.ก๊าซคาร์บอนมอนอกไซด์ (CO) 5.ก๊าซไนโตรเจนไดออกไซด์ (NO2) และ 6.ก๊าซซัลเฟอร์ไดออกไซด์ (SO2) ซึ่งหากดัชนีคุณภาพอากาศ มีค่าสูงเกินกว่า 100 แสดงว่าค่าความเข้มข้นของมลพิษทางอากาศ มีค่าเกินมาตรฐานและคุณภาพอากาศในวันนั้น จะเริ่มมีผลกระทบต่อสุขภาพอนามัยของประชาชน
โดยรายงานสถานการณ์คุณภาพอากาศในประเทศไทย พบว่ามีพื้นที่ที่มีสารมลพิษทางอากาศที่ตรวจพบค่า AQI เกินระดับมาตรฐาน 24 จังหวัด ได้แก่
แม่ฮ่องสอน : ต.เวียงใต้ อ.ปาย, ต.แม่คง อ.แม่สะเรียง, ต.จองคำ อ.เมือง
แพร่ : ต.นาจักร อ.เมือง
เลย : ต.กุดป่อง อ.เมือง
เพชรบูรณ์ : ต.ในเมือง อ.เมือง
เชียงใหม่ : ต.ช่างเคิ่ง อ.แม่แจ่ม, ต.เมืองนะ อ.เชียงดาว, ต.หางดง อ.ฮอด, ต.ศรีภูมิ อ.เมือง, ต.ช้างเผือก อ.เมือง
เชียงราย : ต.เวียง อ.เชียงของ, ต.เวียงพางคำ อ.แม่สาย, ต.เวียง อ.เมือง
อุบลราชธานี : ต.ในเมือง อ.เมือง
อุทัยธานี : ต.อุทัยใหม่ อ.เมือง
อุตรดิตถ์ : ต.ท่าอิฐ อ.เมือง
อุดรธานี : ต.หมากแข้ง อ.เมือง
หนองบัวลำภู : ต.ลำภู อ.เมือง
หนองคาย : ต.มีชัย อ.เมือง
สุโขทัย : ต.ธานี อ.เมือง
ลำพูน : ต.ลี้ อ.ลี้, ต.บ้านกลาง อ.เมือง
ลำปาง : ต.สบป้าด อ.แม่เมาะ, ต.พระบาท อ.เมือง
พิษณุโลก : ต.ในเมือง อ.เมือง
พิจิตร : ต.ในเมือง อ.เมือง
พะเยา : ต.บ้านต๋อม อ.เมือง
บึงกาฬ : ต.บึงกาฬ อ.เมือง
น่าน : ต.ห้วยโก๋น อ.เฉลิมพระเกียรติ, ต.ในเวียง อ.เมือง
นครพนม : ต.ในเมือง อ.เมือง
ตาก : ต.แม่ปะ อ.แม่สอด
ชัยภูมิ : ต.ในเมือง อ.เมือง
กำแพงเพชร : ต.ในเมือง อ.เมือง
ส่วนสถานการณ์ฝุ่น PM2.5 ในภาพรวม ศูนย์แก้ไขปัญหามลพิษทางอากาศ รายงานการติดตามตรวจสอบคุณภาพอากาศ ระบุว่า ในประเทศพบเกินค่ามาตรฐานใน จ.เชียงราย โดยเฉพาะในต.เวียงพางคำ อ.แม่สาย ที่สูงถึง 537 ไมโครกรัมต่อลูกบาศก์เมตร (มคก./ลบ.ม.)
นอกจากนี้ส่วนใหญ่ ยังพบในจังหวัดทางเหนือเป็นส่วนมาก ได้แก่ จ.เชียงใหม่ จ.น่าน จ.แม่ฮ่องสอน จ.พะเยา จ.ลำพูน จ.ลำปาง จ.แพร่ จ.อุตรดิตถ์ จ.สุโขทัย จ.พิษณุโลก จ.ตาก จ.กำแพงเพชร จ.พิจิตร จ.เพชรบูรณ์ จ.อุทัยธานี จ.บึงกาฬ จ.หนองคาย จ.เลย จ.อุดรธานี จ.นครพนม จ.หนองบัวลำภู จ.ชัยภูมิ และ จ.อุบลราชธานี
ภาคเหนือ คุณภาพอากาศอยู่ในระดับเริ่มมีผลกระทบต่อสุขภาพ โดยค่า PM2.5 วัดได้ 37-537 มคก./ลบ.ม.
ภาคตะวันออกเฉียงเหนือ คุณภาพอากาศอยู่ในระดับเริ่มมีผลกระทบต่อสุขภาพ 8 พื้นที่ โดยค่า PM2.5 วัดได้ 31-218 มคก./ลบ.ม.
ภาคกลางและตะวันตก คุณภาพอากาศภาพรวมอยู่ในเกณฑ์ดี โดยค่า PM2.5 วัดได้ 16-37 มคก./ลบ.ม.
ภาคตะวันออก คุณภาพอากาศภาพรวมอยู่ในเกณฑ์ดีมาก โดยค่า PM2.5 วัดได้ 9-20 มคก./ลบ.ม.
ภาคใต้ คุณภาพอากาศภาพรวมอยู่ในเกณฑ์ดีมาก โดยค่า PM 2.5 วัดได้ 12-23 มคก./ลบ.ม.
กรุงเทพฯ และปริมณฑล คุณภาพอากาศภาพรวมอยู่ในเกณฑ์ดีมาก โดยค่า PM 2.5 วัดได้ 13-39 มคก./ลบ.ม.